作者:無名氏
標題:杜韋娘
內容:華堂深院，霜籠月採生寒暈。度翠幄、風觸梅香噴。漸歲晚、春光將近。惹離恨萬種，多情易感，歡難聚少愁成陣。擁紅爐，鳳枕慵敧，銀燈挑盡。當此際，爭忍前期後約，度歲無憑準。對好景、空積相思恨。但自覺、懨懨方寸。擬蠻箋象管，丹青好手，寫出寄與伊教信。盡千工萬巧，唯有心期難問。